KIRJALLINEN KYSYMYS P-1502/01 esittäjä(t): Jacqueline Foster (PPE-DE) neuvostolle. Galileo-satelliittinavigointijärjestelmän rahoitus.



Virallinen lehti nro 081 E , 04/04/2002 s. 0033 - 0034



KIRJALLINEN KYSYMYS P-1502/01 esittäjä(t): Jacqueline Foster (PPE-DE) neuvostolle (21. toukokuuta 2001) Aihe: Galileo-satelliittinavigointijärjestelmän rahoitus Yhteisymmärryspöytäkirja, jonka mukaisesti yksityinen sektori rahoittaa hanketta 200 miljoonalla eurolla, kaipaa tarkennusta. Voiko komissio antaa esimerkkejä tahoista, jotka ovat luvanneet antaa rahoitusta? Voiko komissio myös vahvistaa tiedot, joiden mukaan yksityisen sektorin rahoitussitoumukset raukeavat, ellei hankkeen seuraavasta vaiheesta tehdä pitävää poliittista päätöstä kesäkuuhun 2001 mennessä? Pyydän neuvostoa avoimuuden nimissä kertomaan hankkeen rahoitusta koskevista suunnitelmista ehdottoman selvästi ja ilmoittamaan, aikooko se kattaa koko hankkeen, mukaan lukien hankkeen ylläpitämisestä vuosittain koituvat 220 miljoonan euron kustannukset, pelkästään EU:n varoin? Voiko komissio lisäksi antaa ajan tasalla olevan arvion yksittäisten jäsenvaltioiden rahoitusosuuksista? Vastaus (27. marraskuuta 2001) Komission ja Galileo-hankkeesta kiinnostuneiden teollisuuden edustajien välisten yhteydenottojen tuloksena allekirjoitettiin yhteisymmärryspöytäkirja yksityissektorin Galileo-satelliittinavigointijärjestelmän kehittämisvaiheeseen osallistumista koskevista säännöistä. Vaikkei neuvosto olekaan osallistunut tähän yhteydenpitoon, se on pannut merkille, että teollisuuden edustajat ovat hyvin kiinnostuneita Galileo-hankkeesta. Neuvosto antoi 5. huhtikuuta pidetyssä istunnossaan Galileo-hanketta koskevan päätöslauselman(1), jolla vahvistettiin työohjelma, joka sisältää tarkan aikataulun vielä tehtävistä päätöksistä. Tämän työohjelman mukaisesti on sovittu, että 27.28.6.2001 pidettävässä istunnossaan neuvosto määrittelee alustavasti ne palvelut, joita Galileo voi tarjota. Neuvosto ei luonnollisestikaan voi vaikuttaa mitenkään niihin päätöksiin, joita on vielä tehtävä joulukuussa 2001 tai myöhemmin. Neuvosto sopi huhtikuussa annetussa päätöslauselmassaan, että 100 miljoonaa euroa annetaan vuodeksi 2001 välittömästi käyttöön tämän päätöslauselman antamisen jälkeen varainhoitoasetuksen niiden mekanismien mukaisesti, jotka koskevat Euroopan laajuisia verkkoja, ja että se tekee joulukuussa 2001 päätöksen Euroopan laajuisiin verkkoihin varattujen talousarvion määrärahojen loppuosan (eli 450 miljoonan euron) käyttöön ottamisesta. Lisäksi neuvosto on sopinut, että se tekee joulukuussa 2001 päätöksen Galileo-hankkeen hallinnoinnista vastaavan yksikön perustamisesta. Samalla kun neuvosto muistuttaa siitä, että Eurooppa-neuvosto on vahvistanut eri kokouksissaan, erityisesti Tukholmassa, että tavoitteena on saada rahoitus suurelta osin yksityislähteistä, se pyysi tätä varten komissiota käynnistämään mahdollisimman pian hankkeen kaikista vaiheista kuvan antavan tarjouskilpailumenettelyn. Tarkoituksena on, että pitkällä aikavälillä voidaan kehittää yksityisen sektorin hankkeeseen osallistumista ja yksilöidä Galileon tehtäviin kuuluvat kaupalliset ja julkiset palvelut, määrittää niiden mahdollisesti synnyttämät tulot ja tämän toteuttamiseksi tarvittavat liitännäistoimenpiteet. Tällä selkiytetään osaltaan edellytyksiä yksityisen sektorin pitkän aikavälin sitoutumiselle. Tarjousten arviointitulosten on oltava valmiina marraskuun alkupuolella, jotta neuvosto voi tehdä niiden perusteella päätöksensä ennen vuoden 2001 loppua. Tästä päätöksestä riippuu myös julkisten talousarviomäärärahojen enimmäismäärä käyttöönotto- ja käyttövaiheessa. Julkisen ja yksityissektorin välisen kumppanuuden tunnustetaan olevan se oleellinen tekijä, jolla Galileo-hankkeen onnistuminen varmistetaan. Itse Eurooppa-neuvosto on vahvistanut tämän näkemyksen eri kokouksissaan ja todennut viimeksi Tukholmassa, että yksityissektorin olisi osallistuttava hankkeeseen ja sitouduttava rahoittamaan sitä sen käyttöönottovaiheessa. Tältä osin on pantava merkille, että yksityissektori on jo vastannut konkreettisesti tähän pyyntöön allekirjoittaessaan edellä mainitun yhteisymmärryspöytäkirjan, jolla se sitoutuu osallistumaan jo käyttöönottovaihetta (20062007) edeltävään kehittämisvaiheeseen (20012005). Neuvoston on ennen vuoden 2001 loppua tehtävä päätös, jossa muun muassa tarkennetaan yksityissektorin pitkän aikavälin sitoutumista koskevat ehdot ja määritellään enimmäismäärä niille määrärahoille, joita yhteisön varoista on käytettävissä Galileo-hankkeen käyttöönottovaihetta ja toimintavaihetta varten. Jäsenvaltioiden mahdollisten rahoitusosuuksien osalta on nimenomaisesti lähdetty siitä, ettei jäsenvaltioiden ole pakko maksaa lisärahoitusosuuksia kansallisista määrärahoistaan. (1) EYVL C 157, 30.5.2001.